Podjetje, ki je v uredbi, s katero so uvedeni protidampinški in izravnalni ukrepi, navedeno kot proizvodno in izvozno podjetje in katerega zaveze so bile v upravnem postopku sprejete, izpodbijana obvestila o pregledu teh ukrepov neposredno zadevajo v smislu člena 230, četrti odstavek, ES, saj imajo ti neposreden vpliv na njegov pravni položaj, pri čemer nacionalnim organom, ki so zadolženi za njihovo izvajanje, ne puščajo nobenega polja proste presoje. Zato je njegova zahteva za razglasitev ničnosti teh obvestil o pregledu, čeprav niso naslovljena nanj, dopustna.

V delu, v katerem se nanaša na Svet, je treba za nedopustno razglasiti tožbo zoper to institucijo in Komisijo, s katero je predlagana razglasitev ničnosti obvestila o pregledu iztekajočih dokončnih protidampinških ali izravnalnih dajatev iz uredbe Sveta. Ker je namreč Komisija v skladu s členom 11(6) osnovne protidampinške Uredbe št. 384/96 in s členom 22(2) Uredbe št. 2026/97 o zaščiti proti subvencioniranemu uvozu iz držav, ki niso članice Evropske skupnosti, sprejela ta obvestila o pregledu, je tožba, s katero se predlaga razglasitev ničnosti takšnih obvestil o pregledu, dopustna le v delu, v katerem se nanaša na to institucijo.

Iz preambule osnovne protidampinške Uredbe št. 384/96 (uvodna izjava 5) in Uredbe št. 2026/97 o zaščiti proti subvencioniranemu uvozu iz držav, ki niso članice Evropske skupnosti (uvodni izjavi 6 in 7), izhaja, da je predmet navedenih uredb zlasti prenos v čim večji mogoči meri novih in podrobnih pravil, ki jih vsebujeta Sporazum v zvezi z izvajanjem člena VI Splošnega sporazuma o carinah in trgovini („protidampinški zakonik iz leta 1994“) in Sporazum o subvencijah in izravnalnih ukrepih iz leta 1994, ki sta v aneksih k Sporazumu o ustanovitvi Svetovne trgovinske organizacije (STO), med katere spadajo zlasti pravila v zvezi s trajanjem ter pregledom protidampinških in izravnalnih ukrepov, z namenom zagotovitve ustrezne in pregledne uporabe navedenih pravil. Skupnost je torej sprejela omenjeni uredbi za izpolnitev svojih mednarodnih obveznosti, ki izhajajo iz prej navedenih sporazumov. Poleg tega pa je s členom 11(2) osnovne protidampinške uredbe poskušala izpolniti posebne obveznosti, ki jih nalaga člen 11(3) protidampinškega sporazuma, in s členom 18(1) osnovne protisubvencijske uredbe obveznosti, ki jih nalaga člen 21(3) protisubvencijskega sporazuma.

Osnovna protidampinška Uredba št. 384/96 in Uredba št. 2026/97 o zaščiti proti subvencioniranemu uvozu iz držav, ki niso članice Evropske skupnosti, ne vsebujeta določb, ki bi izrecno podrobno določale končni rok, v katerem bi se še lahko začelo pregled protidampinških in izravnalnih ukrepov zaradi njihovega izteka. Vendar že iz strukture člena 11(2), prvi pododstavek, Uredbe št. 384/96 in člena 18(1) Uredbe št. 2026/97 izhaja, da se mora tak pregled uvesti najkasneje pred iztekom ukrepa, na katerega se nanaša.

Člen 11(3) Sporazuma o izvajanju člena VI Splošnega sporazuma o carinah in trgovini 1994 („protidampinški zakonik iz leta 1994“) in člen 21(3) Sporazuma o subvencijah in izravnalnih ukrepih iz leta 1994, ki sta v aneksih k Sporazumu o ustanovitvi Svetovne trgovinske organizacije (STO), ob upoštevanju katerih, in to v največji mogoči meri, je treba razlagati določbe zgoraj navedenih uredb št. 384/96 in 2026/97, določata le rok, v katerem se mora pregled „začeti“ in se ju ne sme razlagati tako, da nalagata podpisnicam sporazuma obveznost, da začnejo pregled zadevnih protidampinških in izravnalnih ukrepov najkasneje dan pred iztekom navedenih ukrepov. Nasprotno, zakonodaja podpisnice sporazuma, ki dovoljuje začetek pregleda do zadnjega trenutka obdobja veljavnosti ukrepov, na katere se nanaša, je skladna s členom 11(3) protidampinškega sporazuma in členom 21(3) protisubvencijskega sporazuma. Glede na njune cilje je namreč treba pregled začeti najkasneje pred avtomatičnim iztekom protidampinških in izravnalnih ukrepov. Te določbe nalagajo končni rok za začetek pregleda, tako da se nanašajo na trenutek, v katerem se iztečejo zadevne dajatve, ki morajo biti v trenutku začetka pregleda še v veljavi. Iz tega sledi, da je pregled zaradi izteka protidampinških ali izravnalnih ukrepov, ki je začet do polnoči zadnjega dne običajnega obdobja uporabe ukrepov, skladen s členom 11(3) protidampinškega sporazuma in s členom 21(3) protisubvencijskega sporazuma.

Tega sklepa ne izpodbije domnevna kršitev niti, prvič, načela pravne varnosti, saj člen 11(2), prvi pododstavek, Uredbe št. 384/96 in člen 18(1) Uredbe št. 2026/97, čeprav se njune določbe razlagajo ob upoštevanju člena 11(3) protidampinškega sporazuma in člena 21(3) protisubvencijskega sporazuma, jasno in natančno določata, da je treba pregled protidampinških in izravnalnih dajatev začeti pred iztekom teh dajatev, niti, drugič, načela dobrega upravljanja, saj ko institucija Skupnosti razpolaga z rokom za izvršitev določenega dejanja, ne krši načela dobrega upravljanja, če ukrepa šele zadnji dan roka, ki ji je naložen.

(Glej točke 93, 105, 106, 110, 114 in 117.)